ལན།རྒྱང་འབོད་གསར་འཕྲིན་ནི་རྒྱང་རིང་ས་མཐའི་ཡུལ་གྱི་འབོད་སྐུལ་གཉོམ་པོ་དེ་བཞིན་མེས་པོའི་ཤུལ་བཞག་སྐད་ཡིག་མ་ཉམས་གོང་འཕེལ་དང་བོད་མི་རྣམས་ལ་བོད་ཡིག་གི་ལམ་ནས་གནས་ཚུལ་མཁོ་སྤྲོད་བྱེད་པའི་དམིགས་ཡུལ་གཞིར་བཟུང༌།ཐོག་མའི་འདོན་ཐེངས་ཀྱི་མ་དངུལ་རྩོམ་སྒྲིག་ཚོགས་ཆུང་རང་ནས་བཏང་སྟེ་འདོན་སྤེལ་ཞུས་པ་རེད།དུས་དེབ་འདོན་སྤེལ་གྱི་བརྒྱུད་རིམ་ཁྲོད་དཀའ་ངལ་ཡང་གང་མང་ཞིག་འཕྲད་ཡོད།འོན་ཀྱང༌།རྩོམ་སྒྲིག་ཚོགས་ཆུང་དེ་མང་གཙོའི་འགྲོ་སྟངས་ལྟར་སྒྲིག་གཞི་དང་ལས་འགན་བགོ་བཤའ་རྒྱག་པ་སོགས་ཀྱི་འགྲོ་སྟངས་ཡག་པོ་ཡོད་པས།ད་ལྟ་མི་ལོ་ལྔའི་རིང་༼རྒྱང་འབོད༽གསར་འཕྲིན་མུ་མཐུད་འགྲོ་བཞིན་པ་རེད།དུས་དེབ་འདི་ནི་ནུབ་གླིང་དུ་རྣམ་པ་གསར་ཤོས་ཀྱི་དུས་དེབ་ཅིག་དང་ནང་དོན་ཕུན་སུམ་ཚོགས་པོ་ཡོད་པ་མ་ཟད།འབྱུང་འགྱུར་ཨོ་སི་ཀྲི་ལི་ཡའི་བོད་མིའི་ལོ་རྒྱུས་ལ་ཞིབ་འཇུག་བྱེད་མཁན་དག་ལ་རིན་ཐང་བྲལ་བའི་ཡིག་ཆ་ཞིག་ཆགས་རྒྱུ་ཡིན་པ་སྤོབས་པ་མཐོན་པོས་བརྗོད་ཆོག་ཞུས་པ་ཡིན།